
Uznesenie Krajský súd v Bratislave v právnej veci žalobcu: N. M., F. XX, XXXXX F., proti žalovanému: neuvedený, o preskúmanie zákonnosti rozhodnutia správneho orgánu, takto
r o z h o d o l :
Súd u k l a d á žalobcovi, aby v lehote 20 dní od doručenia tohto uznesenia doplnil v dvoch rovnopisoch svoju žalobu zo dňa 3.5.2011 o tieto náležitosti:
- správne označenie žalovaného a jeho sídla,
- označenie napadnutého rozhodnutia (číslo, dátum),
- vyjadrenie, v akom rozsahu sa rozhodnutie alebo postup správneho orgánu napadá,
- doplnenie dôvodov, v čom žalobca vidí nezákonnosť (nesprávnosť) rozhodnutia, alebo postupu správneho orgánu s uvedením konkrétnych ustanovení zákona, ktoré mal správny orgán porušiť,
- správne znenie konečného návrhu (ako navrhuje, aby súd rozhodol - návrh znenia výroku rozsudku)
Zároveň súd vyzýva žalobcu, aby v rovnakej lehote predložil v zmysle ustanovenia §
250a O.s.p. originál plnomocenstva udeleného advokátovi na zastupovanie žalobcu v konaní, ak nežiada o preskúmanie rozhodnutia a postupu vo veci zdravotného poistenia, sociálneho zabezpečenia vrátane nemocenského poistenia, dôchodkového zabezpečenia, štátnych sociálnych dávok, sociálnej pomoci a poistenia v nezamestnanosti, aktívnej politiky trhu práce a garančného fondu, poskytovania zdravotnej starostlivosti, vo veciach priestupkov a vo veciach azylu a doplnkovej ochrany.
Žalobca je povinný doručiť doplnenú žalobu súdu vo dvoch vyhotoveniach, v lehote vyššie uvedenej, vrátane príloh, inak ich súd vyhotoví na jeho trovy.
o d ô v o d n e n i e :
Dňa 4.5.2011 bolo Okresnému súdu Kežmarok doručené podanie „Žiadosť o preskúmanie súdom“ datované dňom 3.5.2011. Toto podanie neobsahovalo zákonné náležitosti žaloby, teda označenie rozhodnutia a postupu správneho orgánu, ktoré napadá, vyjadrenie, v akom rozsahu sa toto rozhodnutie a postup napadá, uvedenie dôvodov, v čom žalobca vidí nezákonnosť rozhodnutia a postupu správneho orgánu a aký konečný návrh robí, avšak spolu s ním bolo súdu doručené aj rozhodnutie Ministerstva vnútra Slovenskej republiky, sekcie verejnej správy, odboru priestupkov, č. SVS-OP-2010/026325/TMB zo dňa 14.12.2010, ktorým ministerstvo zmenilo rozhodnutie Obvodného úradu Kežmarok, odboru všeobecnej vnútornej správy č. Pr-609/2010/Ká 10/2010/05886 zo dňa 6.9.2010tak, že žalobca bol uznaný vinným zo spáchania priestupku proti občianskemu spolunažívaniu podľa § 49 ods. 1 písm.
d) zákona č. 372/1990 Zb. o priestupkoch , ktorého sa dopustil úmyselným narušením občianskeho spolunažívania iným hrubým správaním tým, že dňa 19.6.2010 okolo 11.00 hod. pod vplyvom alkoholu v predajni potravín v obci Zálesie vulgárne nadával majiteľke predajne Z. K., bytom F. XX, že je „kurva sopľavá“, správal sa arogantne a jej manželovi N. K. taktiež vulgárne nadával „do kokotov“ a aj napriek jeho výzvam odmietol opustiť ich súkromný pozemok. Uznesením č.k. 2S/2/2011-7 zo dňa 15.11.2011 Okresný súd v Kežmarku postúpil vec tunajšiemu súdu ako vecne a miestne príslušnému.
Podľa ust. § 249 ods. 1 O.s.p. konanie (podľa druhej hlavy piatej časti O.s.p.) sa začína na návrh, ktorý sa nazýva žalobou.
Podľa ust. § 249 ods. 2 O.s.p. žaloba musí okrem všeobecných náležitostí podania obsahovať označenie rozhodnutia a postupu správneho orgánu, ktoré napadá, vyjadrenie, v akom rozsahu sa toto rozhodnutie a postup napadá, uvedenie dôvodov, v čom žalobca vidí nezákonnosť rozhodnutia a postupu správneho orgánu a aký konečný návrh robí.
Podľa ust. § 250 ods. 1 veta prvá O.s.p. účastníkmi konania sú žalobca a žalovaný.
Podľa ust. § 250 ods. 4 O.s.p. pri rozhodnutí správneho orgánu vydaného v správnom konaní je žalovaný správny orgán, ktorý rozhodol v poslednom stupni.
Podľa § 43 ods. 1 O.s.p. sudca, alebo poverený zamestnanec súdu uznesením vyzve účastníka, aby nesprávne, neúplné alebo nezrozumiteľné podanie doplnil alebo opravil
v lehote, ktorú určí, ktorá nemôže byť kratšia ako desať dní. V uznesení uvedie, ako treba opravu alebo doplnenie vykonať.
V konaní v správnom súdnictve sa uplatňuje dispozičná zásada znamenajúca, že súd preskúma napadnuté rozhodnutie len v medziach a rozsahu určenom žalobcom. Nemôže preskúmať správne rozhodnutie nad rámec vymedzený žalobcom v žalobe. Zo žaloby musí byť teda zrejmé, v ktorých častiach a z akej stránky má súd napadnuté rozhodnutie preskúmať. Žalobca musí poukázať na konkrétne skutočnosti, z ktorých vyvodzuje tvrdenie o porušení zákona, ktorý však musí tiež konkretizovať, t.j. že správny orgán porušil vydaním rozhodnutia konkrétny zákon alebo iný právny predpis, a to poukázaním na konkrétne ustanovenie právnych predpisov hmotného alebo procesného práva. Navrhovaným petitom je výrok o zrušení napadnutého správneho rozhodnutia, prípadne aj prvostupňového rozhodnutia a vrátenie veci žalovanému správnemu orgánu na ďalšie konanie.
Napriek tomu, že k podaniu doručenému Okresnému súdu v Kežmarku dňa 4.5.2011 bolo priložené rozhodnutie Ministerstva vnútra Slovenskej republiky , sekcie verejnej správy, odboru priestupkov č. SVS-OP-2010/026325/TMB zo dňa 14.12.2010, žalobca v podaní neoznačil, či napáda toto alebo iné správne rozhodnutie, a to napriek tomu, že označenie napadnutého rozhodnutia je zákonnou náležitosťou žaloby a nepostačuje jeho priloženie k žalobe. Žalobcovo podanie ďalej neobsahuje označenie žalovaného správneho orgánu, vyjadrenie v akom rozsahu sa rozhodnutie a postup správneho orgánu napáda, uvedenie dôvodov, v čom žalobca vidí nezákonnosť rozhodnutia a postupu správneho orgánu s uvedením konkrétnych ustanovení zákona, ktoré mal správny orgán porušiť a správne znenie konečného návrhu (petitu), ktorý žalobca robí, t.j. čoho sa domáha, s presným označením preskúmavaného rozhodnutia. Tieto náležitosti musí žaloba s poukazom na citované ustanovenie § 249 ods. 2 O.s.p. v správnom konaní obsahovať, preto súd vyzval žalobcu na doplnenie návrhu tak, ako je uvedené vo výroku tohto uznesenia. Zároveň ho súd vyzval, aby v rovnakej lehote doplnil originál plnomocenstva udeleného advokátovi na zastupovanie žalobcu v konaní v prípade, ak žalobca nežiada o preskúmanie rozhodnutia a postupu vo veci zdravotného poistenia, sociálneho zabezpečenia vrátane nemocenského poistenia, dôchodkového zabezpečenia, štátnych sociálnych dávok, sociálnej pomoci a poistenia v nezamestnanosti, aktívnej politiky trhu práce a garančného fondu, poskytovania zdravotnej starostlivosti, vo veciach priestupkov a vo veciach azylu a doplnkovej ochrany.
Podľa § 250a O.s.p. žalobca musí byť zastúpený advokátom, pokiaľ nemá právnické vzdelanie buď sám, alebo jeho zamestnanec (člen), ktorý zaňho na súde koná; to neplatí vo veciach, v ktorých je daná vecná príslušnosť okresného súdu, alebo ak ide o preskúmanie rozhodnutia a postupu vo veciach zdravotného poistenia, sociálneho zabezpečenia vrátane nemocenského poistenia, dôchodkového zabezpečenia, štátnych sociálnych dávok, sociálnej pomoci a poistenia v nezamestnanosti, aktívnej politiky trhu práce a garančného fondu, poskytovania zdravotnej starostlivosti, vo veciach priestupkov a vo veciach azylu a doplnkovej ochrany.
Podľa § 250d ods. 3 O.s.p. súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť (§ 250h ods. 2). Odvolanie proti uzneseniu je prípustné.
Súd súčasne žalobcu poučuje, že v prípade, ak nedoplní žalobu v stanovenej lehote, súd uznesením konanie zastaví (§ 250d ods. 3 O.s.p.).
Poučenie:
Proti tomuto uzneseniu možno podať odvolanie do 15 dní odo dňa jeho
doručenia na Krajský súd v Bratislave dvojmo.
Ak bude proti tomuto rozhodnutiu v odvolacej lehote podané odvolanie, uznesenie sa podaním odvolania zrušuje a opätovne rozhodne sudca (§202 ods. 3 písm. d) O.s.p. v spojení s § 374 ods. 4).

